Lé Dzi Ðe Ƒo—Yehowa Ye Nye Wò Kpeɖeŋutɔ! | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nLé Dzi Ðe Ƒo—Yehowa Ye Nye Wò Kpeɖeŋutɔ!\n“Dzi naɖo mía ƒo bliboe míagblɔ be: ‘Yehowa ye nye nye kpeɖeŋutɔ.’”—HEB. 13:6.\nNu kae dzilawo ate ŋu awɔ atsɔ ado ŋusẽ woƒe ƒomewo le gbɔgbɔ me?\nAleke ƒome ƒe tawo akpɔ woƒe ƒomewo dzi esi mahiã be woazɔ mɔ agblẽ ƒomea ɖi o?\nAleke Kristotɔwo ate ŋu aɖu nyaƒoƒo ɖe wo nu be woazɔ mɔ aɖadi ga le duta dzi?\n1, 2. Kuxi kawoe ame siwo trɔ gbɔ tso duta la doa goe? (Kpɔ nɔnɔmetata si le nyati sia ƒe gɔmedzedze.)\nEDUARDO * gblɔ be: “Dɔ gã aɖe wɔm menɔ le duta eye menɔ ga geɖe kpɔm. Gake esi Yehowa Ðasefowo dze Biblia sɔsrɔ̃ gɔme kplim la, meva kpɔe be agba si gale vevie wu le dzinye—be makpɔ nye ƒomea ƒe gbɔgbɔmenuhiahiãwo gbɔ na wo, ke menye ŋutilãmenuhiahiãwo ko o. Eya ta metrɔ gbɔ va wo gbɔ.”—Ef. 6:4.\n2 Eduardo nyae be esi yetrɔ gbɔ va yeƒe ƒomea gbɔ la, edze Yehowa ŋu. Gake abe Marilyn, si ŋu míeƒo nu tsoe le nyati si do ŋgɔ me ene la, eva hiã be Eduardo naɖɔ kadodo si le eya kple eƒe ƒomea dome ɖo, eye esia xɔ ɣeyiɣi. Ele nɛ be wòawɔ dɔ le dukɔ si me ganyawo mede ame dzi le o me atsɔ akpɔ srɔ̃a kple viawo dzi. Aleke esia anya wɔe? Ðe hamea me tɔwo akpe ɖe eŋua?\nNU SIWO GBLẼ LE ƑOMEA KPLE WOƑE MAWUSUBƆSUBƆ ŊU ÐƆÐƆÐO\n3. Ne dzilawo mele wo viwo gbɔ o la, nu kae wògblẽna le ɖeviawo ŋu?\n3 Eduardo gblɔ be: “Menyae be megblẽ vinyewo ɖi esime wohiã nye mɔfiame kple lɔlɔ̃ vevie wu. Nyemenɔ wo gbɔ ne manɔ Biblia me ŋutinyawo xlẽm na wo, anɔ gbe dom ɖa kpli wo, akɔ wo ɖe akɔ nu ahafe kpli wo o.” (5 Mose 6:7) Via tsitsitɔ Anna gblɔ be: “Esime mía fofo menɔ mía gbɔ o la, dzi medzɔam kura o. Esi wòtrɔ gbɔ la, míekpɔe dze sii be mía fofo ƒe mo kple gbee nye ema, gake esi wòwɔ atuu nam la, nyemese naneke le ɖokuinye me o.”\n4. Nu ka tae wòsesẽna na srɔ̃ŋutsu si mele eƒe ƒomea gbɔ o la be wòawɔ eƒe tanyenyea ŋu dɔ?\n4 Ne vifofo mele eƒe ƒomea gbɔ o la, esesẽna nɛ be wòawɔ eƒe tanyenyea ŋu dɔ. Eduardo srɔ̃ Ruby gblɔ be: “Ele be mawɔ Papa kple Dada siaa ƒe wɔƒe, eye wòva zu numame nam be nye ɖeka mawɔ ƒomea ƒe nyametsotsowo. Esi Eduardo trɔ gbɔ la, eva hiã be masrɔ̃ nu si srɔ̃nyɔnu Kristotɔ ƒe ɖokuibɔbɔ bia. Va se ɖe fifia gɔ̃ hã la, ehiãna ɣeaɖewoɣi be maɖo ŋku edzi na ɖokuinye be srɔ̃nye le afi sia.” (Ef. 5:22, 23) Eduardo gblɔ be: “Ne vinyenyɔnuviawo awɔ nane la, wo dada gbɔe wobiaa mɔ le. Abe dzilawo ene la, míekpɔe be ele be míaƒe nu nasɔ le mía viawo hehe me, eye ehiã be masrɔ̃ ale si maxɔ ŋgɔ abe srɔ̃ŋutsu Kristotɔ ene.”\n5. Nu kae vifofo aɖe wɔ tsɔ ɖɔ nu si gblẽ le eƒe ƒomea ŋu esi wòdzo le wo gbɔ la ɖo? Eye nu kae do tso eme?\n5 Eduardo ɖoe kplikpaa be yeawɔ nu sia nu si yeate ŋui aɖɔ ƒomekadodoa ɖo ahado ŋusẽ ƒomedodo si le ye kple Yehowa dome. Egblɔ be: “Nye taɖodzinue nye be maƒã nyateƒea ɖe vinyewo ƒe dzi me to nyagbɔgblɔ kple kpɔɖeŋu dzi—menye be magblɔ kple nu be melɔ̃ Yehowa ko o, ke boŋ maɖee afia le nuwɔna me hã.” (1 Yoh. 3:18) Ðe Yehowa yra ɖe Eduardo ƒe agbagbadzedzewo dzia? Via Anna gblɔ be: “Ale si Papa le agbagba dzem be yeanye vifofo nyui ahate mí ɖe eɖokui ŋu ake la kpɔ ŋusẽ gã aɖe ɖe mía dzi. Edo dzidzɔ na mí ŋutɔ esi míekpɔ ale si wòle agbanɔamedziwo minyam le hamea me. Xexea nɔ agbagba dzem be yeahe mí ɖa tso Yehowa ŋu. Gake míekpɔ ale si mía dzilawo lé fɔ ɖe nyateƒea ŋu eye míawo hã míesrɔ̃ woƒe kpɔɖeŋu. Papa do ŋugbe na mí be yemagadzo le mía gbɔ akpɔ o, eye medzo o hã vavã. Ne ɖe wògadzo la, ɖewohĩ nyemanɔ Yehowa ƒe habɔbɔa me egbea o.”\n6. Nu kae dzila aɖewo srɔ̃ le aʋawɔɣi?\n6 Nuteƒekpɔkpɔwo ɖee fia be esime aʋa nɔ edzi yim le Balkan-nutowo me la, Yehowa Ðasefowo ƒe viwo nɔ dzidzɔ kpɔm togbɔ be nɔnɔmeawo nɔ sesẽm le afi ma hã. Nu ka tae? Dzilawo mete ŋu nɔ dɔme yim o. Wonɔa aƒe me le wo viwo gbɔ, nɔa nu srɔ̃m kpli wo, nɔa fefem kpli wo henɔa dze ɖom kpli wo. Nu kae míesrɔ̃ tso eme? Ðeviwo hiã wo dzilawo wu ga kple nunanawo. Abe ale si Mawu ƒe Nyaa gblɔe ene la, eɖea vi na ɖeviwo ne dzilawo kpɔ vovo ɖe wo ŋu eye wohe wo.—Lod. 22:6.\n7, 8. (a) Vodada kae dzila siwo trɔ gbɔ va woƒe ƒomea gbɔ dometɔ aɖewo wɔna? (b) Nu kae dzilawo awɔ atsɔ adzra wo kple wo viwo dome ɖo?\n7 Ne dzila aɖewo trɔ gbɔ hekpɔ ale si wo viwo megakana ɖe wo dzi o, eye ɖeviawo le nu wɔm abe ɖe medo dzidzɔ na wo be yewotrɔ gbɔ o ene la, wodoa dziku hegblɔna be: “Nu ka tae màkpɔ ŋudzedze ɖe nu gbogbo siwo metsɔ sa vɔ ɖe tawò ŋu o?” Ke hã ɖeviawo ƒe nuwɔna gbegblẽawo ƒe akpa gãtɔ tso dzilawo ƒe wo gbɔ manɔmanɔ gbɔ. Nu kae dzilaa ate ŋu awɔ atsɔ akpɔ kuxi sia gbɔ?\n8 Bia Yehowa be wòakpe ɖe ŋuwò nàse nu gɔme na wò ƒomea geɖe wu. Azɔ hã le dzeɖoɖo kple wò ƒomea me la, lɔ̃ ɖe edzi be kuxia ƒe akpa aɖe tso ye gbɔ. Ðe kuku na wo tso dzi me. Ne srɔ̃wò kple viwòwo kpɔe be èle agbagba ɖe sia ɖe dzem be yeaɖɔ nuwo ɖo la, ekema woade dzesii be èdi vevie tso dzi me be nuwo nanyo. Tameɖoɖo kplikpaa kple dzigbɔɖi awɔe be vivivi la, wò ƒomea agalɔ̃ wò ahade bubu ŋuwò.\n‘WÒ AƑEMETƆWO DZI KPƆKPƆ’\n9. Nu ka tae ‘míaƒe aƒemetɔwo dzi kpɔkpɔ’ mefia be míanɔ kesinɔnuwo yome o?\n9 Apostolo Paulo ɖo aɖaŋu be, ne Kristotɔ tsitsiwo magate ŋu akpɔ wo ɖokuiwo dzi o la, viwo kple mamayɔviwo “[naɖo] eteƒe na wo dzilawo kple wo tɔgbuiwo kpakple mamawo.” Gake Paulo yi edzi xlɔ̃ nu Kristotɔwo katã be, ne wokpɔ woƒe gbe sia gbe nuhiahiã siwo nye nuɖuɖu, nudodo kple mlɔƒe ko la, nu siawo nadze wo ŋu. Mele be míanɔ ʋiʋlim ɣesiaɣi be míazu kesinɔtɔwo alo be ganyawo nade mía dzi le etsɔme o. (Mixlẽ 1 Timoteo 5:4, 8; 6:6-10.) Mele be Kristotɔ nati xexe sia me kesinɔnu, siwo nu ava yi kpuie la, yome hafi ate ŋu ‘akpɔ eƒe aƒemetɔwo dzi’ o. (1 Yoh. 2:15-17) Mele be míaɖe mɔ “kesinɔnuwo ƒe amebleŋusẽ” alo “agbe me dzimaɖitsitsiwo” nawɔe be “agbe vavã” si minyam míele le Mawu ƒe xexe yeye dzɔdzɔe me la nato míaƒe ƒomea ŋu o!—Marko 4:19; Luka 21:34-36; 1 Tim. 6:19.\n10. Nu ka tae nunya le eme be míaƒo asa na fenyinyi?\n10 Yehowa nyae be ga hiã mí. Gake ga mate ŋu akpɔ mía ta ahalé mí ɖe te abe ale si wòle le mawumenunya gome ene o. (Nyagb. 7:12; Luka 12:15) Ame geɖe bua nu siwo mɔzɔzɔ aɖawɔ dɔ le duta ate ŋu agblẽ la nu tsɛ, eye kakaɖedzi meli hã be woakpɔ ga kokoko o. Le nyateƒe me la, afɔku gãwo le eme. Yevuwode kple duta yila geɖe gbɔna vaa aƒe kple fe siwo lolo wu. Wometea ŋu vona subɔa Mawu abe ale si wodii ene o, ke boŋ wova zua kluviwo na woƒe fetɔwo. (Mixlẽ Lododowo 22:7.) Nunya le eme wu be míaƒo asa na fenyinyi.\n11. Aleke ɖoɖowɔwɔ ɖe gazazã ŋu akpe ɖe ƒomewo ŋu?\n11 Eduardo nyae be hafi yeate ŋu alé be na yeƒe ƒomea dzidzedzetɔe esi yetrɔ gbɔ va wo gbɔ la, ele be yeanya gazazã. Eya kple srɔ̃a wonɔ anyi wɔ ɖoɖo ɖe woƒe nuhiahiãwo kple gazazãwo ŋu. Edze ƒãa be womagakpɔ ga aƒle nu geɖe abe ale si wowɔnɛ tsã ene o. Gake ƒome bliboa kpe asi ɖe ɖoɖo si wowɔ ŋu ale be woaganɔ ga gblẽm ɖe nu siwo mehiã o la ŋu o. * Le kpɔɖeŋu me, Eduardo gblɔ be: “Meɖe vinyewo tso suku si amewo ŋutɔ ɖo yi dziɖuɖu alo fiaha suku siwo nyo.” Eya kple eƒe ƒomea wodo gbe ɖa be wòakpɔ dɔ si maxe mɔ na woƒe mawusubɔsubɔ o. Aleke Yehowa ɖo woƒe gbedodoɖaa ŋu na woe?\n12, 13. Afɔ kawoe vifofo aɖe ɖe tsɔ kpɔ eƒe ƒomea dzi, eye aleke Yehowa yra ɖe woƒe nyametsotso be yewoanɔ agbe tsɛ la dzi?\n12 Eduardo gblɔ be: “Le ƒe eve gbãtɔwo me la, ga si nu míanɔ agbe ɖo kpɔkpɔ sesẽ. Ðeko ga si medzra ɖo la nɔ vɔvɔm, fetu sue si mexɔna medea míaƒe nuhiahiãwo katã nu o, eye ɖeɖi tea ŋunye belibeli. Gake míedea kpekpeawo katã hedea gbeadzi hã ɖekae.” Eduardo ɖoe kplikpaa be yemagawɔ dɔ aɖeke si ana yeadzo le yeƒe ƒomea gbɔ ɣletiwo alo ƒewo o. Egblɔ be: “Mesrɔ̃ dɔ vovovowo wɔwɔ ale be ne nyemekpɔ ɖe o la, makpɔ bubu ya.”\nÐe nàte ŋu asrɔ̃ dɔ vovovowo wɔwɔ atsɔ akpe asi ɖe ƒomea dzi kpɔkpɔ ŋua? (Kpɔ memama 12)\n13 Esi wòhiã be Eduardo naxe ga si wòdo vivivi ta la, eva xe deme si sɔ gbɔ wu gatia ŋutɔ gɔ̃ hã. Gake ekpɔe be asixɔxɔ le ɣeyiɣi si yeatsɔ anɔ ƒomea gbɔ be yewoawɔ nuwo ɖekae abe ale si Yehowa dii tso dzilawo si ene la ŋu kura wu ga ma. Eduardo gblɔ be: “Ne woma ga si meɖuna le dɔme le yevuwode ɖe akpa 10 la, esi mexɔna fifia mede eƒe akpa ɖeka gɔ̃ hã o, gake dɔ mewua mí o. ‘Yehowa ƒe asi metò ɖe eme o.’ Le nyateƒe me la, míetso nya me be míawɔ mɔɖeɖedɔa. Nu si ganyo wue nye be, ganyawo va ka ɖe eme le dukɔa me eye míetea ŋu kpɔa míaƒe nuhiahiãwo gbɔ bɔbɔe wu.”—Yes. 59:1.\nTENƆNƆ ÐE ƑOMETƆWO ƑE NYAƑOÐEAMENU NU\n14, 15. Nu kae ƒomewo awɔ be woagatsɔ gbɔgbɔmenuwo asa vɔe ɖe ŋutilãmenuwo ta o, eye nu kae ate ŋu ado tso eme ne woɖo kpɔɖeŋu nyui le esia gome?\n14 Le teƒe geɖewo la, amewo bunɛ be ele kokoko be yewoanɔ nunanawo kple ga nam ƒometɔwo kple xɔlɔ̃wo. Eduardo gblɔ be: “Enye míaƒe dekɔnu eye nunana dzɔa dzi na mí.” Gake egblɔ kpee be: “Míeɖo seɖoƒe nɛ. Meɖe eme na nye ƒometɔwo be, mana nu wo le nye ŋutete nu ne esia magblẽ nu le nye ƒomea ƒe ɖoɖowo kple mawusubɔsubɔ ŋu o.”\n15 Ƒometɔwo doa dziku ɖe ame siwo trɔ gbɔ kple ame siwo gbe be yewomazɔ mɔ agblẽ yewoƒe ƒomea ɖi o la ŋu, wodzua wo, eye wobua wo be womeɖo ta o, le esi wole mɔ kpɔm be woawoe ahe ga va aƒee ta. Ame aɖewo gblɔna be womelɔ̃ ame o. (Lod. 19:6, 7) Eduardo vinyɔnu Anna gblɔ be: “Ke hã, esi míegbe be míatsɔ gbɔgbɔmenuwo asa vɔ ɖe ŋutilãmenuwo ta o la, míaƒe ƒometɔ aɖewo ate ŋu ava kpɔ ale si Kristotɔnyenye le vevie na mí la adze sii mlɔeba. Gake aleke woawɔ ase egɔme ne míelɔ̃ wɔ ɖe woƒe didiwo dzi na wo?”—Tsɔe sɔ kple 1 Petro 3:1, 2.\nKA ÐE MAWU DZI\n16. (a) Aleke nɔvi aɖe ate ŋu atsɔ ‘nuŋububu totrowo anɔ eɖokui blem’? (Yak. 1:22) (b) Nyametsotso kawo tɔgbi dzie Yehowa yrana ɖo?\n16 Esi nɔvinyɔnu aɖe si zɔ mɔ dzo le srɔ̃a kple viawo gbɔ va ɖo yevuwode dukɔ aɖe me la, egblɔ na hamemetsitsi siwo le afi ma be: “Nu geɖe ŋutɔe míetsɔ sa vɔe hafi mete ŋu va afi sia. Eva hiã be srɔ̃nye naɖe asi le eƒe hamemetsitsi nyenye gɔ̃ hã ŋu. Eya ta mele gbe dom ɖa be Yehowa nayra ɖe nye mɔzɔzɔ sia dzi.” Nyametsotso siwo xɔse ʋã mí míewɔ wòwɔ ɖeka kple Yehowa ƒe lɔlɔ̃nu dzie wòyrana ɖo. Ke aleke wɔ wòayra ɖe nyametsotso si tsi tre ɖe eƒe lɔlɔ̃nu ŋu, vevietɔ esi bia be woaɖe asi le agbanɔamedzi kɔkɔewo ŋu la dzi?—Mixlẽ Hebritɔwo 11:6; 1 Yohanes 5:13-15.\n17. Nu ka tae wòle be míadi Yehowa ƒe mɔfiafia do ŋgɔ hafi atso nya me, eye aleke míawɔ esia?\n17 Ele be míadi Yehowa ƒe mɔfiafia do ŋgɔ hafi awɔ nyametsotsowo alo aƒo ta ɖe nanewo me, ke menye be míawɔe vɔ hafi o. Do gbe ɖa gbã nàbia eƒe gbɔgbɔ kɔkɔea, nunya kple eƒe mɔfiafia. (2 Tim. 1:7) Bia ɖokuiwò be: ‘Afi kae madi be maɖo to Yehowa ase ɖo? Ðe maɖo toe le yometiti sesẽwo gɔ̃ hã mea?’ Ne nenemae la, ke ɖe nàlɔ̃ aɖo toe anɔ wò ƒomea gbɔ ne esia abia be nànɔ agbe tsɛa? (Luka 14:33) Bia Ŋɔŋlɔawo me ɖaŋuɖoɖo tso hamemetsitsiwo gbɔ, eye nàka ɖe ŋugbe si Yehowa do be yeakpe ɖe ŋuwò ne èxɔ ye dzi se hewɔ yeƒe mɔfiamewo dzi la dzi. Hamemetsitsiwo mate ŋu atso nya me na wò o, gake woate ŋu akpe ɖe ŋuwò nàwɔ tiatia siwo ahe dzidzɔ vɛ na wò fifia kple etsɔme.—2 Kor. 1:24.\n18. Ame ka ƒe agbae ƒomea dzi kpɔkpɔ nye, gake nɔnɔme kawoe ana mɔnukpɔkpɔ ame bubuwo be woana kpekpeɖeŋu?\n18 Yehowa tsɔ ƒomea dzi kpɔkpɔ ɖaa ƒe ‘agba’ de ƒomea ƒe ta si. Ele be míakafu nɔvi siwo le agbanɔamedzi sia tsɔm evɔ womedzo le wo srɔ̃ kple wo viwo gbɔ o togbɔ be anɔ wo dzrom alo ame bubuwo anɔ eƒom ɖe wo nu hã, eye míanɔ gbe dom ɖa ɖe wo ta. Tsɔ kpe ɖe eŋu la, ne woƒe ƒomea me tɔ aɖe dze afɔku alo dze dɔ kpata la, ele be míawɔ mɔnukpɔkpɔa ŋu dɔ aɖe Kristotɔwo ƒe lɔlɔ̃ vavã afia wo. (Gal. 6:2, 5; 1 Pet. 3:8) Ðe nàte ŋu ana ga haxɔsetɔ siawo woatsɔ akpɔ hiahiã kpata aɖe gbɔ, alo akpe ɖe wo ŋu woakpɔ dɔ awɔ le nutoa mea? Esiawo wɔwɔ ate ŋu akpe ɖe wo ŋu be womadi be yewoadzo le ƒomea gbɔ aɖadi dɔ le teƒe bubu o.—Lod. 3:27, 28; 1 Yoh. 3:17.\nÐO ŊKU EDZI BE YEHOWAE NYE WÒ KPEÐEŊUTƆ!\n19, 20. Nu ka tae Kristotɔwo ate ŋu aka ɖe edzi be Yehowa akpe ɖe yewo ŋu?\n19 Ŋɔŋlɔawo de dzi ƒo na mí be: “Mina miaƒe agbenɔnɔ navo tso galɔlɔ̃ me, eye nu siwo le mia si fifia la nadze mia ŋu. Elabena [Mawu gblɔ] be: ‘Nyemaɖe asi le ŋuwò gbeɖe o, eye nyemagblẽ wò ɖi hã akpɔ o.’ Ale be dzi naɖo mía ƒo bliboe míagblɔ be: ‘Yehowa ye nye nye kpeɖeŋutɔ; nyemavɔ̃ o. Nu kae amegbetɔ ate ŋu awɔm?’” (Heb. 13:5, 6) Aleke míatsɔ nya siawo ade dɔwɔwɔ me ŋutɔŋutɔ?\n20 Hamemetsitsi aɖe si le dukɔ dahe aɖe me gblɔ be: “Ame geɖe ƒoa nu tso ale si Yehowa Ðasefowo nyea dzidzɔmewo ŋu. Wokpɔe hã be Ðasefo dahewo gɔ̃ hã dzrana ɖo nyuie, eye edzena abe ɖe nu de wo dzi wu ame bubuwo ene.” Esia nye ŋugbe si Yesu do na ame siwo tsɔa Fiaɖuƒea ɖoa nɔƒe gbãtɔ la me vava. (Mat. 6:28-30, 33) Vavãe, Yehowa, mía Fofo si le dziƒo, lɔ̃ wò vevie eye wòdi be eme nanyo na wò kple viwòwo. Biblia gblɔ be: “Yehowa ƒe ŋku kpɔa anyigba blibo la dzi, eye wòdoa ŋusẽ ame siwo ku ɖe eŋu kple woƒe dzi blibo.” (2 Kron. 16:9) Míaƒe nyonyo tae eƒe sewo li ɖo—se siwo ku ɖe ƒomegbenɔnɔ kple míaƒe nuhiahiãwo gbɔ kpɔkpɔ ŋu hã le eme. Ne míewɔ ɖe wo dzi la, míeɖenɛ fiana be míelɔ̃ eyama heka ɖe edzi. “Nu si lɔlɔ̃ na Mawu fiae nye esi: be míawɔ eƒe seawo dzi; eye eƒe seawo menye agba o.”—1 Yoh. 5:3.\n21, 22. Nu ka tae nèɖoe kplikpaa be yeaɖo ŋu ɖe Yehowa ŋu?\n21 Eduardo gblɔ be: “Menya be ɣeyiɣi siwo katã medzo le srɔ̃nye kple vinyewo gbɔ la magasu asinye gbeɖe o, evem, gake nyemena ema xɔ nye susu me o. Ame siwo zɔ mɔa kplim ɣemaɣi la dometɔ geɖe zu kesinɔtɔwo, gake womele dzidzɔ kpɔm o. Ƒomekuxi sesẽwo le fu ɖem na wo. Gake nye ƒomea le dzidzɔ geɖe kpɔm! Eye ale si nɔvi bubu siwo le dukɔ sia me tsɔa gbɔgbɔmenuwo ɖoa nɔƒe gbãtɔ le agbe me, togbɔ be woda ahe hã, la teƒe kpɔkpɔ wɔa dɔ ɖe dzinye ŋutɔ. Ŋugbe si Yesu do la le eme vam na mí katã.”—Mixlẽ Mateo 6:33.\n22 Eya ta lé dzi ɖe ƒo! Ðo to Yehowa, eye nàɖo ŋu ɖe eŋu. Neva eme be lɔlɔ̃ si le asiwò na Mawu, na srɔ̃wò kple viwòwo naʋã wò nàtsɔ ƒomegbanɔamedzi si Mawu de asi na wò la nyuie. Ne èwɔ esia la, ‘Yehowa anye wò kpeɖeŋutɔ.’\n^ mm. 1 Míetrɔ ŋkɔawo.\n^ mm. 11 Kpɔ nyati si nye “Biblia Ƒe Nukpɔsusu—Aleke Mawɔ Azã Ga Nyuie?” le Nyɔ!, July-September 2010, axa 26-27 (yevugbe me tɔ, May 2010, axa 18-19) me.


hafi Mawu tia xexeame bometsinuwo, bene wòaɖo ŋukpe nunyalawo, eye Mawu tia xexeame gbɔdzɔgbɔdzɔnuwo, bene wòado ŋukpe nu sesẽwo;\nMegawu fofowo kpe ɖe viwo ŋu o, eye megawu viwo kpe ɖe fofowo ŋu o, ke boŋ amesiame naku ɖe eƒe nuvɔ̃ ta.\nMeta dziƒo kple anyigba na mi be: Metsɔ agbe kple ku, yayra kple fiƒode le mia ŋku me ɖom. Eyata mitia agbe, be mia kple wò dzidzimeviwo mianɔ agbe,\nKe esime wòdze Mawu, si tiam le danye ƒe dome ke, eye wòto eƒe amenuveve me yɔm la ŋu,\nNyee, nyee atutu wò dzidadawo ɖa le nye ŋutɔ ɖokuinye ta, eye nyemaɖo ŋu wò nuvɔ̃wo o.\nAle Yehowa, ɖewòla, amesi mè wò tso dɔ me ke la, gblɔ esi: Nyee nye Yehowa, amesi wɔ nusiawo katã, nye ɖeka koliae he dziƒo me, eye mekeke anyigba me, amea ɖeke mekpe ɖe ŋunye o.\namesi me míekpɔ fexexeɖeta la le to eƒe ʋu la me, si nye vodadawo ƒe tsɔtsɔke le eƒe amenuveve ƒe agbɔsɔsɔ geɖe la nu,\nYehowa ɖo ŋu nɛ bena: Ameka wo nu na ame? Ameka wo aɖetututɔ alo tokunɔ alo nukpɔla alo ŋkuagbãtɔ? Alo menye nye Yehowa oa?\nYehowa, megado dɔmedzoe akpa o, eye megaɖo ŋu vodada ɖaa o! Kpɔ ɖa, trɔ kɔ ɖe afi, wò dukɔ mí katã míenye!\nKpɔ ɖa, ŋutsuviwo nye domenyinu tso Yehowa gbɔ, eye fufɔfɔ enye fetu.\n Eye esi wole afima la, eva ve me be, eƒe ŋkeke la de be, wòadzi vi. Eye wòdzi ŋutsuvi, si nye eƒe ŋgɔgbevi, eye wòxatsa avɔ ɖe eŋu, eye wòtsɔe mlɔ lãnuɖunu me; elabena womekpɔ teƒe le amedzrodzeƒe o.\n Woakafu Mawu, si nye mia Aƒetɔ Yesu Kristo Fofo, amesi tsɔ gbɔgbɔ me yayrawo katã le dziƒonutowo me yra ɖe mia dzi le Kristo me, abe alesi ke wòtia mí le eyama me, hafi wòɖo xexeame gɔme anyi ene, bene mianye kɔkɔeawo kple mokaka manɔŋutɔwo le eƒe ŋku me,\n Baba na amesi le dzre hem kple emèla, sonu gaglɛ wònye le anyisonu gaglɛwo dome! Ɖe tsu agblɔ na emela be: Nuka wɔm nèle? alo eƒe dɔwɔwɔ nagblɔ be: Mèto asi oa? Baba na amesi gblɔna fofoa be: Nuka la nedzim? eye na nyɔnu be: Nuka ta nèle ku ɖo? Ale Yehowa, Israel ƒe kɔkɔetɔ kple emèla, gblɔ esi: Mibia nusiwo gbɔna dzɔdzɔ ge la ta se, ke mina makpɔ vinyewo kple nye asinudɔwɔwɔwo ƒe nya gbɔ.\n Eye wòva me bena, esi Elisabet se Mana ƒe gbedoname ko la, via ho le eƒe dɔ me; eye Gbɔgbɔ kɔkɔe yɔ Elisabet fũ, eye wòdo ɣli kple gbe sesẽ gblɔ bena: Woayra wò le nyɔnuwo dome, eye woayra wò dɔmevi la! Eye afika gɔ̃ nusia tso bena, nye Aƒetɔ la dada va gbɔnye mahã? Elabena kpɔ ɖa, esi wò gbedoname ɖi ɖe nye to me la, ɖevi la ho le nye dɔ me le dzidzɔ ŋuti.\n Eye Mawu to nya siawo katã bena: Nyee nye Yehowa wò Mawu, si kplɔ wò tso kluvinyenyeƒe me le Egipte-nyigba dzi. Mawu bubua ɖeke megunɔ asiwò kpe ɖe ŋunye o. Megawɔ legbaa ɖeke na ɖokuiwò o. Megawɔ nusiwo le dziƒo, alo nusiwo le anyigba dzi, alo nusiwo le tsi me le anyigba te la, ƒe nɔnɔme o. Megade ta agu na wo o, eye megasubɔ wo o, elabena nye Yehowa, wò Mawu la, Mawu ʋãŋu menye, amesi ɖoa fofowo ƒe vodada teƒe na ɖevi, siwo léa tum la, vaseɖe dzidzime etɔ̃lia kple enelia dzi; ke mevea ame akpe nane, siwo lɔ̃am, eye wowɔa nye seawo dzi la nu. Megayɔ Yehowa, wo Mawu, ƒe ŋkɔ yakayaka o, elabena Yehowa magbe tohehe na amesi yɔa eƒe ŋkɔ dzodzro la o. Ɖo ŋku dzudzɔgbe la dzi, ne nawɔe kɔkɔe. Ŋkeke ade nawɔ dɔ, eye nawɔ ŋuwò dowo katã. Ke ŋkeke adrelia enye dzudzɔgbe na Yehowa, wò Mawu la; megawɔ dɔa ɖeke le edzi o, eɖanye wò ŋutɔ, viwòŋutsu alo viwònyɔnu o, eɖanye wò dɔlaŋutsu, wò dɔlanyɔnu, wò lã, alo wò amedzro, si dzewo du me la o. Elabena ŋkeke ade mee Yehowa wɔ dzi kple anyigba, atsiaƒu kple nusiwo katã le eme, eye wòdzudzɔ eɖokui le ŋkeke adreagbe. Eyata Yehowa yra dzudzɔgbe la, eye wòwɔe kɔkɔe. Bu fofowò kple dawo, bena nanɔ agbe didie le anyigba, si Yehowa, wò Mawu, ana wò la dzi. Megawu ame o.


GBE BUBU Albanian Amharic Bicol Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Franse Ga German Hiligaynon Hungarian Igbo Indonesian Italian Japanese Latvian Lithuanian Malagasy Malayalam Myanmar Norwegian Ossetian Polish Portuguese Quechua (Bolivia) Romanian Samoan Sepedi Setswana Silozi Sinhala Slovak Slovenian Spanish Sranantongo Swahili Tatar Thai Tsonga Turkish Ukrainian Vietnamese\n“Mi vifofowo, miganɔ dziku dom na mia viwo o, bene dzi nagaɖe le wo ƒo o.”—Kolosetɔwo 3:21.\nALEKE vifofo ate ŋu awɔ be manɔ dziku dom na viawo o? Ele vevie be wòakpɔ vevienyenye si le akpa si wòwɔna abe vifofo ene ŋu la adze sii. Magazine aɖe si ƒoa nu tso susu ƒe dɔwɔwɔ nyuie ŋu la gblɔ be: “Akpa si vifofo wɔna la kpɔa ŋusẽ gã aɖe ɖe ɖeviwo ƒe seselelãme kple tamebubuŋutete ƒe tsitsi dzi le mɔ ɖedzesi aɖe si wu gbɔgblɔ nu.”\nAkpa kae vifofo wɔna? Le ƒome geɖewo me la, wobua vifofo be enye ame si koŋ hea to na ɖeviwo. Vidada geɖewo gblɔna na wo vi siwo wɔ nu gbegblẽ be: ‘Fofowò negbɔ nàkpɔ!’ Kakaɖedzitɔe la, ehiã be woana tohehe si da sɔ ɖeviawo, eye woatɔ afɔ to sesĩe le mɔ si sɔ nu hafi ɖeviawo nate ŋu atsi ava zu ame tsitsi ɖɔʋuwo. Ke hã, be woanye vifofo nyui bia nu geɖe wu ema.\nNublanuitɔe la, menye vifofowo katãe wo fofowo ɖo kpɔɖeŋu nyui, si akpe ɖe wo ŋu la, ɖi na o. Wohe ŋutsu aɖewo wo fofowo manɔmee. Eye le go bubuwo me la, ŋutsu siwo wo fofowo he kple asi sesẽ hewɔ ŋlɔmi le wo ŋu hã va zua vifofo siwo hea wo viwo le mɔ ma ke nu. Aleke vifofo ma tɔgbi ate ŋu aɖu nɔnɔme ma dzi ahana eƒe vihehe nanyo ɖe edzi wu?\nAle si woawɔ anye vifofo nyui la ŋuti ɖaŋuɖoɖo siwo wɔa dɔ ŋutɔŋutɔ siwo ŋu kakaɖedzi le la tsoƒe aɖe li. Ƒomegbenɔnɔ ŋuti ɖaŋuɖoɖo nyuitɔ kekeake le Biblia me. Menye amegbetɔwo ƒe nufiafia dzro koe eƒe aɖaŋuɖoɖowo nye o, eye eƒe aɖaŋuɖoɖowo hã megblẽa nu le mía ŋu gbeɖe o. Biblia ƒe aɖaŋuɖoɖowo ɖea Yehowa Mawu, ame si nye Eŋlɔla, kple ƒome ƒe Gɔmeɖoanyilaa, ƒe nunya fiana. (Efesotɔwo 3:14, 15) Ne vifofoe nènye la, anyo be nàde ŋugble tso nu si Biblia gblɔ tso vihehe ŋu la ŋu. *\nVifofo nyui nyenye le vevie menye na ɖeviawo ƒe seselelãme kple ŋutilã me nyonyo ko o, ke boŋ hena woƒe gbɔgbɔmenyonyo hã. Anɔ bɔbɔe na ɖevi si le ƒomedodo nyui si me lɔlɔ̃ le me kple fofoa be wòanɔ ƒomedodo kplikplikpli si me lɔlɔ̃ le me kple Mawu. Biblia ɖee fia gɔ̃ hã be, le mɔ aɖe nu la, Yehowa, mía Wɔla la, nye mí katã Fofo. (Yesaya 64:7) Mina míadzro nu ade aɖewo siwo ɖeviwo hiã tso wo fofowo gbɔ la me kpɔ. Le wo dometɔ ɖe sia ɖe gome la, míadzro Biblia me gɔmeɖose siwo ate ŋu akpe ɖe vifofo ŋu wòakpɔ viawo ƒe hiahiãwo gbɔ na wo la me.\nÐeviwo Hiã Wo Fofo Ƒe Lɔlɔ̃\nYehowa ɖo vifofonyenye ƒe kpɔɖeŋu deblibo ɖi. Biblia gblɔ ale si Mawu sena le eɖokui me ku ɖe Yesu, Eƒe Ŋgɔgbevi la ŋu ale: “Fofo la lɔ̃a Via.” (Yohanes 3:35; Kolosetɔwo 1:15) Yehowa ɖe ale si wòlɔ̃ Via hekpɔ ŋudzedze ɖe eŋu la gblɔ zi geɖe. Esi wonyrɔ Yesu la, Yehowa ƒo nu tso dziƒo gblɔ be: “Wòe nye Vinye si gbɔ nyemelɔ̃a nu le o; mekpɔ ŋudzedze ɖe ŋuwò.” (Luka 3:22) Yesu meke ɖi ale si Fofoa lɔ̃e la kpɔ gbeɖe o. Nu kae vifofowo ate ŋu asrɔ̃ tso Mawu ƒe kpɔɖeŋu sia me?\nMegasesẽ na wò gbeɖe be nàgblɔ na viwòwo be yelɔ̃ wo o. Kelvin si nye vifofo aɖe si si vi atɔ̃ le, gblɔ be: “Medzea agbagba ɣesiaɣi be maɖe ale si melɔ̃ vinyewoe la afia wo, menye to egbɔgblɔ na wo be melɔ̃ wo ko me o, ke boŋ to ɖetsɔtsɔ le eme na wo dometɔ ɖe sia ɖe me hã. Nye hã meɖɔa li godui na wo helea tsi na wo.” Tsɔ kpe ɖe eŋu la, ehiã be viwòwo nanyae be èkpɔa ŋudzedze ɖe yewo ŋu. Eya ta mèganɔ nya hem ɖe wo ŋu vevie ahanɔ wo ɖɔm ɖo ɣesiaɣi o. Ðe ema teƒe la, nɔ wo kafum boŋ. Donizete si si vinyɔnu ƒewuivi eve le la ɖo aɖaŋu be, “Ele be dzila nadze agbagba vevie adi mɔ siwo dzi wòato anɔ viawo kafum.” Ne viwòwo nyae be èkpɔa ŋudzedze ɖe yewo ŋu la, ana woase le wo ɖokuiwo me be viɖe le yewo ŋu. Eye esia ate ŋu akpe ɖe wo ŋu woate ɖe Mawu ŋu wu.\nÐeviwo Hiã Kpɔɖeŋu Nyuiwo\nYohanes 5:19 gblɔ be: “Nu siwo [Yesu kpɔ] Fofo la wòle wɔwɔm la ko” wòwɔna. De dzesii be mawunyakpukpuia gblɔ be nu siwo Yesu kpɔ Fofoa wònɔ “wɔwɔm” la, nu mawo kee wòwɔna. Zi geɖe la, ɖeviwo hã awɔ nenema ke. Le kpɔɖeŋu me, ne vifofo dea bubu kple asixɔxɔ srɔ̃a ŋu la, viaŋutsu hã atsi ava zu ame si dea bubu kple asixɔxɔ nyɔnuwo ŋu. Menye viŋutsuwo ƒe nɔnɔme dzi koe vifofo ƒe kpɔɖeŋu kpɔa ŋusẽ nyui ɖo o, ke boŋ ate ŋu akpɔ ŋusẽ ɖe ale si vianyɔnuviwo hã bua ŋutsuwoe la dzi.\nÐe wòsesẽna na viwòwo be woaɖe kuku ne wodze agɔa? Le go sia hã me la, kpɔɖeŋu nyui ɖoɖo le vevie. Kelvin ɖo ŋku edzi be, gbe ɖeka la, ye viŋutsuvi eveawo gblẽ yeƒe fotoɖemɔ xɔasi aɖe. Dzi kui ale gbegbe be esi wòzi asi ɖe kplɔ̃ aɖe dzi la, ɖeko kplɔ̃a fe ɖe eve. Emegbe la, ete ɖe Kelvin dzi eye wòɖe kuku na srɔ̃a kple viawo siaa ɖe ale si wòdo dɔmedzoe la ta. Ekpɔe be ale si yeɖe kuku la wɔ dɔ ɖe ye viwo dzi ale gbegbe be mesesẽna na wo be woaɖe kuku o.\nÐeviwo Hiã Aƒe Si Me Dzidzɔ Le\nYehowa nye “Mawu dzidzɔtɔ.” (1 Timoteo 1:11) Mewɔ nuku o be Via Yesu kpɔa dzidzɔ gã aɖe le Egbɔ nɔnɔ me. Lododowo 8:30 na míese ƒomedodo si le Yesu kple Fofoa dome la gɔme nyuie, esi wògblɔ be: “Menye dɔnunɔla le [Fofo la gbɔ,] . . . [“eye metsoa aseye le eŋkume,” Agbenya La] ɣeawokatãɣi.” Ƒomedodo nyui ka gbegbee nye esi nɔ Vi kple Fofo dome!\nViwòwo hiã aƒe si me dzidzɔ le. Ɣeyiɣi didi atsɔ afe kple viwòwo ate ŋu ana be dzidzɔ nanɔ aƒewò me. Fefe kple ɖeviawo nana be woa kple wo dzilawo dome nɔa kplikplikpli. Felix si si viŋutsu ƒewuivi aɖe le la lɔ̃ ɖe esia dzi. Egblɔ be: “Ɣeyiɣi ɖoɖoɖi koŋ na modzakaɖeɖe kple vinyea wɔ akpa vevi aɖe le mía kplii dome ƒomedodoa me. Míefena ɖekae, dea ha kple xɔlɔ̃wo, eye míeɖia tsa yia teƒe dodzidzɔnamewo. Esia na be míaƒe ƒomekadodoa me va sẽ goŋgoŋ.”\nEhiã Be Woafia Mawu Ƒe Dzidzenuwo Ðeviwo\nYesu Fofo fia nui. Eya ta Yesu te ŋu gblɔ be: “Nu siwo tututu mese tso [Fofo la gbɔ] la, nu siawo gblɔmee mele le xexea me.” (Yohanes 8:26) Le Mawu gbɔ la, vifofo ƒe agbanɔamedzie wònye be wòafia agbe nyui nɔnɔ kple Mawu ƒe dzidzenuwo viawo. Abe vifofo ene la, wò agbanɔamedziwo dometɔ ɖekae nye be nàƒã dzidzenu dzɔdzɔewo ɖe viwòwo ƒe dzi me. Ele be nàdze hehe sia nana wo gɔme tso woƒe vidzĩme ke. (2 Timoteo 3:14, 15) Felix te Biblia me ŋutinyawo xexlẽ na via tso eƒe vidzĩme ke. Felix zã agbalẽ siwo me ŋutinya dodzidzɔname siwo ŋuti nɔnɔmetatawo kpe ɖo le; wo dometɔ ɖekae nye Nye Agbalẽ Si Nye Biblia-Ŋutinyawo. * Esi via va nɔ tsitsim la, Felix zã Biblia srɔ̃gbalẽ bubu siwo sɔ ɖe via ƒe ƒexɔxɔ nu.\nDonizete gblɔ be: “Menɔa bɔbɔe be dzilawo nana ƒome Biblia nusɔsrɔ̃ navivi wo viwo nu o. Ele vevie be dzilawo naɖee afia be yewodea asixɔxɔ mawusubɔsubɔ ŋu, elabena ɖeviwo kpɔnɛ dzea sii kaba ne wo dzilawo mewɔna ɖe nya siwo woawo ŋutɔwo gblɔna dzi o.” Carlos, si si viŋutsu etɔ̃ le, gblɔ be: “Míaƒe ƒomea kpea ta kwasiɖa sia kwasiɖa hedea ŋugble tso ƒomea ƒe nu hiahiãwo ŋu. Mɔnukpɔkpɔa nɔa ʋuʋu ɖi na ƒomea me tɔ ɖe sia ɖe be wòatia nu si me míadzro.” Kelvin dzea agbagba be yeaƒo nu tso Mawu ŋu na ye viwo eɖanye afi ka kee wole alo nu ka ke wɔmee wole o. Ema na míeɖo ŋku Mose ƒe nya siawo dzi be: “Nya, siwo megblɔ na wò egbe la, natsi dzi me na wò. Ku wo ɖe to me na viwòwo, eye naƒo nu le wo ŋu, ne èbɔbɔ nɔ aƒewò me, alo nèle mɔ dzi, ne èmlɔ anyi, alo nèfɔ.”—5 Mose 6:6, 7.\nÐeviwo Hiã Amehehe\nÐeviwo hiã amehehe ale be woate ŋu atsi ava zu ame tsitsi dovevienu siwo tsɔa woƒe agbanɔamedziwo nyuie. Dzila aɖewo susunɛ be ɖeviwo hehe fia ŋutasesẽ le wo ŋu, ŋɔdzidodo na wo, kple gbɔɖiɖi wo. Ke hã, Biblia megblɔ be dzilawo nasẽ ŋuta le wo viwo ŋu le wo hehe me o. Ðe ema teƒe la, ele be dzilawo nahe wo viwo le lɔlɔ̃ me abe ale si Yehowa wɔnɛ ene. (Hebritɔwo 12:4-11) Biblia gblɔ be: “Mi vifofowo, miganɔ dziku dom na mia viwo o, ke boŋ miyi edzi mianɔ wo hem le Yehowa ƒe amehehe kple susua mamla me.”—Efesotɔwo 6:4.\nƔeaɖewoɣi la, ahiã be woahe to na ɖeviawo. Ke hã, ele be woana ɖevia nase nu si tae wole to hem nɛ ɖo la gɔme. Mele be ale si vifofoa hea to na via la nana wòase le eɖokui me gbeɖe be womelɔ̃ yeƒe nya gbɔ o. Biblia meda asi ɖe ɖevia ƒoƒo vevie ahade abi eŋu gɔ̃ hã dzi o. (Lododowo 16:32) Kelvin gblɔ be: “Ne wòhiã be mahe to na vinyewo le ŋkubiãnyawo ŋu la, medzea agbagba ɣesiaɣi be mana eme nakɔ na wo be esi melɔ̃ wo tae mele to hem na wo ɖo.”\nÐeviwo Hiã Takpɔkpɔ\nEhiã be woakpɔ ɖeviwo ta tso ŋusẽkpɔɖeamedzi gbegblẽwo kple ame siwo ate ŋu agblẽ nu le wo ŋu la si me. Nublanuitɔe la, “ame vɔ̃ɖiwo” le xexe sia me siwo ƒe taɖodzinu koŋ ye nye be yewoagblẽ ɖevi siwo mele ɖeke me nyam o la. (2 Timoteo 3:1-5, 13) Aleke nàte ŋu akpɔ viwòwo tae? Biblia ɖo aɖaŋu sia si me nunya le na mí be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.” (Lododowo 22:3) Be nàkpɔ viwòwo ta tso afɔku me la, ehiã be nànɔ ŋudzɔ ɖe nu siwo ate ŋu agblẽ nu le wo ŋu la ŋu. Bu nɔnɔme siwo ate ŋu ahe kuxiwo vae la ŋu do ŋgɔ, eye nàɖe afɔ siwo hiã be nàtsɔ akpɔ wo ta. Le kpɔɖeŋu me, ne èɖe mɔ na viwòwo wozãa Internet la, ekema kpɔ egbɔ be wonya ale si woate ŋu azãe ŋuɖɔɖɔɖotɔe. Anyo wu be nàda kɔmpiuta la ɖe ŋkukpɔƒe, afi si nàte ŋu anɔ nu siwo wɔm wole le edzi la kpɔm le.\nEhiã be vifofo nadzra viawo ɖo ahana hehe wo ɖe afɔku siwo woate ŋu ado go le nuɖoanyi gblẽku sia me la ŋu. Ðe viwòwo nya nu siwo wòle be woawɔ ne ame aɖe dze agbagba be yeagblẽ wo ne mèli oa? * Ehiã be ɖeviwo nanya mɔ nyui kple mɔ siwo nu mele be woazã woƒe ɣaɣlaƒewo le o. Kelvin gblɔ be: “Nyemegblẽ esia fiafia wo ɖe ame bubu aɖeke, woƒe nufialawo kura gɔ̃ hã, si me kpɔ o. Mekpɔe be nye agbanɔamedzie wònye be mafia nu vinyewo tso gbɔdɔnyawo ŋu ahaxlɔ̃ nu wo tso ɖevigbɔdɔlawo ŋu.” Viawo katã tsi dedie va zu ame tsitsiwo eye woɖe srɔ̃ hele dzidzɔ kpɔm egbea.\nDi Mawu Ƒe Kpekpeɖeŋu\nNu nyuitɔ kekeake si vifofo ate ŋu ana viawoe nye be wòakpe ɖe wo ŋu woawo ŋutɔwo natu ƒomedodo sẽŋu me nɔnɔ kple Mawu ɖo. Kpɔɖeŋu si vifofo ɖona la le vevie ale gbegbe. Donizete gblɔ be: “Ele vevie be vifofowo naɖe ale si gbegbe wodea asixɔxɔ woawo ŋutɔwo kple Mawu dome ƒomedodoa ŋui la afia. Ele be esia nadze ƒãa vevietɔ ne wodo go kuxiwo alo nɔnɔme sesẽwo. Le ɣeyiɣi mawo me la, vifofoa ɖea ale si gbegbe wòka ɖe Yehowa dzii la fiana. Ƒomea ƒe gbedodoɖa ɖekae, si me vifofoa anɔ eƒe ŋudzedzekpɔkpɔ ɖe Mawu ƒe nyuiwɔwɔ ŋu gblɔm le edziedzi la, ana ɖeviwo nakpɔ ale si gbegbe wòle vevie be woana Mawu nanye wo Xɔlɔ̃ la adze sii.”\nEkema nu kae ana nànye vifofo nyui? Di aɖaŋuɖoɖowo tso Yehowa Mawu, ame si nya ale si woahe ɖeviwo nyuie wu la, gbɔ. Ne èhe viwò le ɖekawɔwɔ me kple mɔfiame siwo le Mawu ƒe Nya la me la, ava eme na wò abe ale si wogblɔe le Lododowo 22:6 me ene be: “Ne eva tsi la, mate ɖa le edzi o.”\n^ mm. 6 Togbɔ be Ŋɔŋlɔawo me aɖaŋuɖoɖo siwo me míedzro le nyati sia me la ku ɖe vifofowo koŋ ŋu hã la, aɖaŋuɖoɖoawo dometɔ geɖewo aɖe vi na vidadawo hã.\n^ mm. 18 Yehowa Ðasefowoe tae.\n^ mm. 25 Kpɔ October–December 2007 ƒe Nyɔ!, axa 13-21 (yevugbe me tɔ October 2007, axa 3-11) hena nyatakaka bubuwo ku ɖe ale si nàkpɔ viwòwo ta tso ɖevigbɔdɔlawo si me ŋu. Yehowa Ðasefowoe tae.\nEhiã be vifofo nanye kpɔɖeŋu nyui na viawo\nEle be vifofo nafia Mawu ƒe dzidzenuwo viawo\nÐeviwo hiã amehehe si me lɔlɔ̃ le\nƉoe Ɖe Amewo Ɖoe Ɖe Amewo Aleke Nàwɔ Anye Vifofo Nyui?\nw08 10/1 axa 18-21\nƉoe Ɖe Amewo Ɖoe Ɖe Amewo GBETAKPƆXƆ October 2008


Nɔ Agbe Ðe Yesu Ƒe Gbedodoɖa La Nu | Nusɔsrɔ̃\n“Fofo, . . . do viwò la ɖe dzi, ne viwò la nado wò ɖe dzi.” —YOH. 17:1.\nNu kae “sidzedze” Mawu fia?\nAleke woɖo Yesu ƒe gbedodoɖa si le Yohanes ta 17 lia ŋu le ƒe alafa gbãtɔ me?\nAleke míanɔ agbe ɖe Yesu ƒe gbedodoɖa la nu egbea?\n1, 2. Nu kae Yesu wɔ esi eya kple eƒe apostolo wɔnuteƒeawo ɖu ƒe 33 M.Ŋ. ƒe Ŋutitotoŋkekenyuia vɔ?\nNISAN 14, ƒe 33 M.Ŋ. ƒe zã mee. Yesu kple exɔlɔ̃wo ɖu Ŋutitotoŋkekenyui la vɔ koe nye ema. Azã sia ɖoa ŋku ale si Mawu ɖe wo tɔgbuiwo tso kluvinyenye me le Egipte dzi na wo. Gake “ɖeɖekpɔkpɔ mavɔ” ye le eƒe nusrɔ̃la wɔnuteƒewo ya lalam. Le ŋufɔke la, futɔwo awu woƒe Kplɔla si ŋu nu vɔ̃ mele o. Gake Yesu ƒe agbe deblibo si wòatsɔ asa vɔe la aʋu mɔ na amegbetɔwo katã be woaɖe wo tso nu vɔ̃ kple ku si me.—Heb. 9:12-14.\n2 Be míagaŋlɔ ɖoɖo sia si Mawu wɔ lɔlɔ̃tɔe be o la, Yesu ɖo ŋkuɖodzizã yeye anyi, si xɔ ɖe Ŋutitotoŋkekenyui si woɖuna ƒe sia ƒe la teƒe. Etsɔ abolo maʋamaʋã, ŋe eme, eye wòtsɔe na eƒe apostolo wɔnuteƒe 11-awo hegblɔ be: “Esia tsi tsitre ɖi na nye ŋutilã si woatsɔ ana ɖe mia ta. Minɔ esia wɔm hena ŋkuɖoɖo dzinye.” Ewɔ nenema ke le kplu la hã gome hegblɔ be: “Kplu sia tsi tsitre ɖi na nubabla yeye si wowɔ to nye ʋu, si woakɔ ɖe anyi ɖe mia ta dzi.”—Luka 22:19, 20.\n3. (a) Tɔtrɔ gã kae va le Yesu ƒe ku megbe? (b) Nya kawoe míate ŋu abia tso Yesu ƒe gbedodoɖa si le Yohanes ta 17 lia me ŋu?\n3 Eteƒe madidi o, Se ƒe nubabla si nɔ Mawu kple dzɔdzɔme Israel dome la nu ayi. Woatsɔ nubabla yeye si anɔ Yehowa kple Yesu yomedzela amesiaminawo dome la aɖɔ lii. Yesu tsi dzi vevie ɖe gbɔgbɔmedukɔ yeye sia ƒe dedienɔnɔ ŋu. Dzɔdzɔme Israel viwo mewɔ ɖeka le mawusubɔsubɔ me kura o, si na wodo vlo Mawu ƒe ŋkɔ kɔkɔe la. (Yoh. 7:45-49; Dɔw. 23:6-9) Gake Yesu di vevie be ye yomedzelawo nawɔ ɖeka bliboe ale be woate ŋu awɔ dɔ asi-le-asi-me ahato esia me ado Mawu ƒe ŋkɔ la ɖe dzi. Eya ta nu kae Yesu wɔ? Edo gbe ɖa. Gbedodoɖa wɔdɔɖeamedzi siae nye nyuitɔ kekeake si mɔnukpɔkpɔ asu ame si be wòaxlẽ. (Yoh. 17:1-26; kpɔ nɔnɔmetata si le nyati sia ƒe gɔmedzedze.) Esi míele gbedodoɖa sia me dzrom la, mina míanɔ ŋugble dem le biabia sia ŋu: “Ðe Mawu ɖo Yesu ƒe gbedodoɖaa ŋua?” Eye míanɔ mía ɖokui me dzrom hã kple biabia si nye: “Ðe mele agbe nɔm ɖe eƒe gbedodoɖaa nua?”\nNU SIWO LE VEVIE WU NA YESU LE AGBE ME\n4, 5. (a) Nu kae míesrɔ̃ tso nya siwo Yesu tsɔ dze eƒe gbedodoɖaa gɔmee me? (b) Aleke Yehowa ɖo nu si Yesu bia na eɖokui la ŋu?\n4 Yesu fia nu geɖe eƒe nusrɔ̃lawo gbe ma gbe tso Mawu ŋu va se ɖe zãtiƒe ke. Emegbe efɔ mo dzi kpɔ dziƒo hedo gbe ɖa be: “Fofo, gaƒoƒo la de; do viwò la ɖe dzi, ne viwò la nado wò ɖe dzi, abe ale si nèna ŋusẽe ɖe ŋutilãwo katã dzi, be ame siwo nètsɔ nae la ƒe xexlẽme bliboa la, wòana agbe mavɔ wo ene. . . . Medo wò ɖe dzi le anyigba dzi, esi mewu dɔ si nètsɔ nam be mawɔ la nu. Eya ta Fofo, tsɔ ŋutikɔkɔe si nɔ asinye le gbɔwò hafi xexea va dzɔ la dom ɖe dzi le ɖokuiwò gbɔ.”—Yoh. 17:1-5.\n5 Nu siwo le vevie wu na Yesu le agbe mee wòtsɔ dze eƒe gbedodoɖa la gɔme. Nu si koŋ ŋu Yesu tsi dzi ɖoe nye Fofoa si le dziƒo ƒe ŋkɔ dodo ɖe dzi, eye esia wɔ ɖeka kple nu gbãtɔ si wòbia le eƒe kpɔɖeŋugbedodoɖa la hã me be: “Fofo, wò ŋkɔ ŋuti nakɔ.” (Luka 11:2) Nu bubu si ŋu Yesu tsi dzi ɖoe nye eƒe nusrɔ̃lawo ƒe nuhiahiãwo, ale be “wòana agbe mavɔ wo.” Ema megbe la, Yesu bia nane Fofoa etɔxɛ: “Fofo, tsɔ ŋutikɔkɔe si nɔ asinye le gbɔwò hafi xexea va dzɔ la dom ɖe dzi le ɖokuiwò gbɔ.” Yehowa tsɔ nu si yi ŋgɔ wu nu si Yesu bia la ɖo eteƒe nɛ esi wòtsɔ “ŋkɔ si nyo wu” mawudɔlawo katã “tɔ sãsãsã” na Via wɔnuteƒe la.—Heb. 1:4.\n‘SIDZEDZE MAWU VAVÃ ÐEKA KOLIA’\n6. Nu kae wòle be apostoloawo nawɔ hafi akpɔ agbe mavɔ, eye aleke míewɔ nya be wokpɔ dzidzedze?\n6 Yesu do gbe ɖa tso nu si mí amegbetɔ nu vɔ̃ wɔlawo míawɔ be míadze axɔ agbe mavɔ nunana la hã ŋu. (Mixlẽ Yohanes 17:3.) Egblɔ be míayi edzi ‘anɔ’ Mawu kple Kristo ŋuti ‘sidzedze xɔm.’ Mɔ siwo dzi míato awɔ esia dometɔ ɖekae nye be, míazã míaƒe ŋkuwo kple towo atsɔ anɔ nu geɖe srɔ̃m tso Yehowa kple Via ŋu. Mɔ bubue nye be míawɔ ɖe nu siwo míesrɔ̃ dzi. Nu eve siawo tututue apostoloawo wɔ, abe ale si wòdze le Yesu ƒe gbedodoɖaa me ene be: “Nya siwo nètsɔ de asi nam la, metsɔ wo na wo, eye woxɔ wo.” (Yoh. 17:8) Gake hafi agbe mavɔ nasu wo si la, ele be woayi edzi anɔ ŋugble dem le Mawu ƒe nyawo ŋu ahanɔ agbe nɔm ɖe wo nu. Ðe apostolo wɔnuteƒeawo te ŋu wɔ esia dzidzedzetɔe va se ɖe esime wowu woƒe anyigbadzigbenɔnɔ nua? Ɛ̃! Míenya esia elabena woŋlɔ apostolo wɔnuteƒeawo ƒe ŋkɔwo ɖe Yerusalem Yeyea ƒe gɔmeɖokpe 12-awo ŋu tegbee.—Nyaɖ. 21:14.\n7. Nu kae “sidzedze” Mawu fia, eye nu ka tae esia le vevie ŋutɔ?\n7 Helagbe ŋuti nunyalawo gblɔ be woagate ŋu aɖe Helagbe me nya si gɔme woɖe be “woanɔ sidzedze xɔm” gɔme be “woayi edzi anɔ si dzem.” Reference Bible ƒe etenuŋɔŋlɔ si le Yohanes 17:3 na gɔmeɖeɖe bubu, si nye, “be woanya wò.” Eya ta be woanɔ Mawu ŋuti “sidzedze xɔm” fia be woayi edzi anɔ nu srɔ̃m tso eŋu ʋuu ‘ava nya’ Mawu nyuie. Mɔnukpɔkpɔ gã aɖee esia nye. Gake Mawu Ŋusẽtɔ gãtɔ kekeake nyanya bia nu geɖe wu eƒe nɔnɔme nyuiwo kple eƒe tameɖoɖo nyanya ko. Ebia be míana lɔlɔ̃ ƒe kadodo sẽŋu nanɔ mía kple Yehowa kpakple mía kple haxɔsetɔwo dome. Biblia gblɔ be: “Ame si melɔ̃a ame o la medze si Mawu o.” (1 Yoh. 4:8) Mawu nyanya bia hã be míawɔ eƒe sewo dzi. (Mixlẽ 1 Yohanes 2:3-5.) Mɔnukpɔkpɔ gã ŋutɔe wònye be woabu mí ɖe ame siwo nya Yehowa dome! Gake abe ale si wòdzɔ ɖe Yuda Iskariot dzi ene la, ƒomedodo xɔasi sia dome ate ŋu agblẽ. Mina míaku kutri akpɔ eta. Ne míewɔ esia la, míadze na agbe mavɔ ƒe nunana wɔnuku la mlɔeba.—Mat. 24:13.\n‘LE WÒ ŊUTƆ WÒ ŊKƆ LA TA’\n8, 9. Le Yesu ƒe anyigbadzisubɔsubɔdɔa me la, nu kae nye eƒe taɖodzinu vevitɔ? Alakpadzixɔse kae Yesu anya gbe keŋkeŋ?\n8 Esi míele Yesu ƒe gbedodoɖa si le Yohanes ta 17 me dzrom la, míava kpɔe be menye eƒe apostoloawo koe wòlɔ̃ vevie o, ke elɔ̃ mí ame siwo katã va zu eƒe nusrɔ̃lawo hã vevie. (Yoh. 17:20) Ke hã ele be míanyae be, menye míaƒe ɖeɖekpɔkpɔe nye nu si ŋu Yesu tsi dzi ɖo wu o. Tso eƒe anyigbadzisubɔsubɔdɔa ƒe gɔmedzedze va se ɖe eƒe nuwuwu la, eƒe taɖodzinu vevitɔe nye be yeakɔ ye Fofo ƒe ŋkɔ ŋu ahado ŋkɔa ɖe dzi. Le kpɔɖeŋu me, esi Yesu nɔ nu si ta wòva anyigba dzi ɖo me ɖem le Nazaret ƒe ƒuƒoƒea la, exlẽ le Yesaya ƒe agbalẽa me be: “Yehowa ƒe gbɔgbɔ le dzinye, elabena esi ami nam be magblɔ nya nyui na ame dahewo.” Ðikeke mele eme o be Yesu anya yɔ Mawu ƒe ŋkɔa nyuie esime wònɔ ŋɔŋlɔ siawo xlẽm.—Luka 4:16-21.\n9 Ɣeyiɣi didi aɖe hafi Yesu nava anyigba dzi la, Yuda-subɔsubɔhakplɔlawo na amewo dzudzɔ Mawu ƒe ŋkɔa zazã. Míate ŋu aka ɖe edzi be Yesu gbe woƒe alakpadzixɔse sia keŋkeŋ. Egblɔ na subɔsubɔhakplɔla mawo be: “Meva le Fofonye ƒe ŋkɔ me, gake miexɔm o; ne ame bubu aɖe va le ye ŋutɔ ƒe ŋkɔ me la, anye ne miaxɔ ame ma ya.” (Yoh. 5:43) Emegbe ŋkeke ʋɛ aɖewo hafi Yesu naku la, egaɖe nu si nye nu vevitɔ nɛ le agbe me la gblɔ esi wòdo gbe ɖa be: “Fofo, do wò ŋkɔ ɖe dzi.” (Yoh. 12:28) Eya ta mewɔ nuku o be Yesu gblɔ ale si wòtsi dzi ɖe Fofoa ƒe ŋkɔ ŋu vevie la zi geɖe le eƒe gbedodoɖa wɔdɔɖeamedzi sia si me dzrom míele la me.\n10, 11. (a) Aleke Yesu ɖe Fofoa ƒe ŋkɔ fiae? (b) Susu ka tae Yesu yomedzelawo di be amewo nanya Yehowa ƒe ŋkɔa?\n10 Yesu do gbe ɖa be: ‘Meɖe wò ŋkɔ la fia ame siwo nèɖe tso xexea me nam. Tɔwòe wonye, eye nètsɔ wo nam, eye wowɔa wò nya la dzi. Azɔ hã, mele dzodzom le xexea me, gake woawo ya wole xexea me, eye megbɔna gbɔwò. Fofo kɔkɔe, kpɔ wo ta le wò ŋutɔ wò ŋkɔ si nènam la ta, bene woawɔ ɖeka abe ale si míawo hã míewɔ ɖeka ene.’—Yoh. 17:6, 11.\n11 Esi Yesu ɖe Fofoa ƒe ŋkɔ fia eƒe nusrɔ̃lawo la, ewɔ nu si yi ŋgɔ wu ŋkɔa yɔyɔ ko. Ekpe ɖe wo ŋu wonya ame si tututu Yehowa nye. Ena wonya Mawu ƒe nɔnɔme wɔnukuawo kple ale si wòwɔa nu ɖe mía ŋu lɔlɔ̃tɔe. (2 Mose 34:5-7) Gawu la, Yesu yi edzi le kpekpem ɖe eyomedzelawo ŋu tso dziƒo be woana amewo nanya Yehowa ƒe ŋkɔa le anyigba la katã dzi. Susu ka tae? Be woaƒo nusrɔ̃la geɖewo nu ƒu hafi nuɖoanyi vɔ̃ɖi sia nawu enu. Ɣemaɣi la, Yehowa awɔ ŋkɔ gã aɖe ŋutɔ na eɖokui ne eɖe eƒe ɖasefo wɔnuteƒewo!—Eze. 36:23.\n“BENE XEXEA NANYAE”\n12. Nu etɔ̃ kawoe wòle vevie be míawɔ hafi akpɔ dzidzedze le agbeɖeɖedɔa me?\n12 Esime Yesu nɔ anyigba dzi la, eku kutri vevie be yeakpe ɖe yeƒe nusrɔ̃lawo ŋu woaɖu woƒe gbɔdzɔgbɔdzɔwo dzi. Esia le vevie ŋutɔ hafi woate ŋu awu dɔ si gɔme Yesu dze la nu. Yesu do gbe ɖa be: “Abe ale si nèdɔm ɖe xexea me ene la, nye hã medɔ wo ɖe xexea me.” Be woakpɔ dzidzedze le agbeɖeɖedɔ sia me la, Yesu do gbe ɖa tso nu vevi etɔ̃ aɖewo siwo wòle be woawɔ ŋu. Gbã, edo gbe ɖa be yeƒe nusrɔ̃lawo naɖe wo ɖokuiwo ɖa tso Satana ƒe xexe makɔmakɔ sia me. Evelia, edo gbe ɖa be woanɔ agbe ɖe Mawu ƒe Nya la me nyateƒea nu ale be woanɔ kɔkɔe. Etɔ̃lia, Yesu ƒo koko enuenu be ɖekawɔwɔ nanɔ yeƒe nusrɔ̃lawo dome abe ale si wòle le ye kple ye Fofo dome ene. Ehiã be mía dometɔ ɖe sia ɖe nadzro eɖokui me ahabia eɖokui be: ‘Ðe mele agbe nɔm ɖe Yesu ƒe biabia etɔ̃ siawo nua?’ Yesu ka ɖe edzi be ne yeƒe nusrɔ̃lawo wɔ esiawo la, ‘xexea anyae be Mawue dɔ ye ɖa.’—Mixlẽ Yohanes 17:15-21.\nƑe alafa gbãtɔ me Kristotɔwo wɔ nu aduadu kple gbɔgbɔ kɔkɔea hekpɔ woƒe ɖekawɔwɔa ta (Kpɔ memama 13)\n13. Aleke woɖo Yesu ƒe gbedodoɖaa ŋu le ƒe alafa gbãtɔ M.Ŋ. me?\n13 Ne míedzro Biblia gbalẽ si kplɔ Nyanyuigbalẽ eneawo ɖo, si nye Apostoloawo ƒe Dɔwɔwɔwo me la, míakpɔe be woɖo Yesu ƒe gbedodoɖaa ŋu. Yudatɔwo kple ame siwo menye Yudatɔwo o, kesinɔtɔwo kple ame dahewo, kluviwo kpakple woƒe aƒetɔwoe ƒo ƒu wɔ ƒe alafa gbãtɔ me Kristo hamea. Kpɔ ale si gbegbe mama ate ŋu anɔ wo domee hafi ɖa! Ke hã wowɔ ɖeka ale gbegbe be wotsɔ wo sɔ kple ŋutinu vovovo siwo le amegbetɔ ƒe ŋutilã ŋu, eye Yesue nye woƒe ta. (Ef. 4:15, 16) Ðekawɔwɔ wɔnuku kae nye esi le wo dome le Satana ƒe xexe si me mama le ŋutɔ me! Míatsɔ esia ŋuti kafukafu katã ana Yehowa, ame si wɔ esia to eƒe gbɔgbɔ kɔkɔe sẽŋu la dzi.—1 Kor. 3:5-7.\nYehowa subɔla siwo le xexea me godoo la wɔ ɖeka (Kpɔ memama 14)\n14. Aleke Yehowa ɖo Yesu ƒe gbedodoɖaa ŋu egbeae?\n14 Nublanuitɔe la, ɖekawɔwɔ nyui sia meyi edzi nɔ anyi le apostoloawo ƒe ku megbe o. Ke boŋ xɔsegbegbe gã si ŋu nya wogblɔ ɖi la he Kristodukɔa ƒe kɔmamawo vɛ. (Dɔw. 20:29, 30) Gake le ƒe 1919 me la, Yesu ɖe eyomedzela amesiaminawo tso alakpasubɔsubɔhawo ƒe kluvinyenye me, eye wòƒo wo nu ƒu le “ɖekawɔwɔ ƒe nublanu deblibo” me. (Kol. 3:14) Nu kae do tso gbeƒãɖeɖedɔ si wɔm wole ɖekae me? Wohe “alẽ bubuwo,” siwo wu miliɔn adre, “tso dukɔwo kple towo kple ame ƒomeviwo kpakple gbegbɔgblɔwo katã me” la vɛ ale be wo kple Mawu ƒe amesiaminawo va zu alẽha wɔɖeka. (Yoh. 10:16; Nyaɖ. 7:9) Yesu ƒe gbedodoɖa be “xexea nanyae be [wò Yehowa ye] dɔm ɖa, eye be èlɔ̃ wo abe ale si nèlɔ̃m ene” la ƒe ŋuɖoɖo ɖedzesi kae nye esi!—Yoh. 17:23.\n15. Nu tɔxɛ kae Yesu bia na eyomedzela amesiaminawo?\n15 Le Nisan 14 ma ƒe fiẽ me la, Yesu de bubu gã eƒe apostoloawo ŋu esi wòbla nu kpli wo be woaɖu fia kpli ye le yeƒe Fiaɖuƒea me. (Luka 22:28-30; Yoh. 17:22) Eya ta Yesu do gbe ɖa ɖe ame siwo katã ava zu eyomedzela amesiaminawo ta be: “Fofo, ku ɖe nu si nètsɔ nam ŋuti la, medi be, afi si mele la, woawo hã nanɔ gbɔnye, bene woakpɔ nye ŋutikɔkɔe si nètsɔ nam, elabena èlɔ̃m do ŋgɔ na xexea ƒe gɔmeɖoanyiɣi.” (Yoh. 17:24) Yesu ƒe alẽ bubuawo kpɔa dzidzɔ ɖe teƒeɖoɖo ma ŋu eye mebiãa ŋu na wo o, eye esia ganye ɖekawɔwɔ si le Kristotɔ vavã siwo katã le anyigba dzi dome egbea ƒe kpeɖodzi bubu.\n16, 17. (a) Le Yesu ƒe gbedodoɖaa ta ƒoƒo me la, nu kae wògblɔ be yeayi edzi awɔ? (b) Nu kae wòle be míaɖo kplikpaa awɔ?\n16 Le alakpanya siwo subɔsubɔhakplɔlawo gblɔna na amewo egbea ta la, xexea me nɔla akpa gãtɔ ŋea aɖaba ƒua kpeɖodzi siwo dze ƒãa be dukɔ wɔɖeka aɖe le Yehowa si, si me tɔwo nya eyama nyuie la dzi. Nenema kee wònɔ le Yesu ƒe ŋkekea hã me. Eya ta eƒo eƒe gbedodoɖaa ta kple nya dedzigbɔname siawo be: “Fofo dzɔdzɔe, nyateƒee, xexea menya wò o; gake nye ya menya wò, eye ame siawo va nyae be wòe dɔm ɖa. Eye mena wonya wò ŋkɔ la, eye mana woanyae, ale be lɔlɔ̃ si nètsɔ lɔ̃m la nanɔ wo me, eye manɔ ɖekawɔwɔ me kpli wo.”—Yoh. 17:25, 26.\n17 Mía dometɔ kae malɔ̃ ɖe edzi be Yesu wɔ nu le ɖekawɔwɔ me kple eƒe gbedodoɖaa o? Abe hamea ƒe Ta ene la, eyi edzi le kpekpem ɖe mía ŋu be míana amewo nanya Fofoa ƒe ŋkɔ kple eƒe tameɖoɖowo. Mina míayi edzi abɔbɔ ɖe eƒe tanyenye te, eye míayi edzi awɔ ɖe se si wòde na mí be míaɖe gbeƒã ahawɔ nusrɔ̃lawo la dzi dzonɔamemetɔe. (Mat. 28:19, 20; Dɔw. 10:42) Neva eme be míadze agbagba akpɔ míaƒe ɖekawɔwɔ xɔasia ta. Ne míewɔe alea la, ke míele agbe nɔm ɖe Yesu ƒe gbedodoɖaa nu hena Yehowa ƒe ŋkɔa dodo ɖe dzi kple míaƒe dzidzɔkpɔkpɔ mavɔ.


Bible Verses On The Topic: Pride -> Bad Character\nBad Character: [Pride]\nKe amesiame nado ye ŋutɔ ƒe dɔwɔwɔ akpɔ, ekema akpɔ nu aƒo adegbe le ye ŋuta ɖokui ɖeɖeko me, eye menye le ame bubu me o.\nElabena ŋkeke li na Yehowa Zebaot ɖe dadalawo katã kple ame kɔkɔwo, ɖe nusiwo katã kɔa ta dzi la ŋu, ne woabɔbɔ ɖe anyi;\nYehowa Zebaot ɖoe ɖe ta me be, yeaɖi gbɔ atsyɔ̃ɖoɖowo katã ƒe dàda, eye yeaklo bubu le ame ŋkutawo ŋu le anyigba dzi.\nKe ena amenuveve geɖe wu. Eyaŋuti wogblɔ bena: „Mawu tsia tre ɖe dadalawo ŋuti; ke evea ɖokuibɔbɔlawo nu.“\nMibɔbɔ mia ɖokui ɖe anyi le Aƒetɔ la ŋku me, eye wòakɔ mi ɖe dzi.\nYehowa-yɔvɔ̃ enye fuléle vɔ̃; melé tu dada, ɖokuidodoɖedzi, mɔ vɔ̃ɖi kple alakpanu.\nAfisi dàda le la, afima ŋukpe hã le; ke amesiwo bɔbɔa wo ɖokui ɖe anyigba la, si me nunya le?\nDadala dzre sɔŋ ko wòhena vɛ; ke nunya le emesiwo nana woɖoa aɖaŋu na wo la dome.\n Dada doa ŋgɔ na gbegblẽ, eye ɖokuidodoɖedzi na anyidzedze. Ɖokuibɔbɔɖeanyi la hiãtɔwo dome nyo wu ne woamã aboyonu kple dadalawo.\nHafi ame nadze anyi la, eƒe dzi dana gbã; ɖokuibɔbɔ doa ŋgɔ na bubu.\nAme vɔɖiwo ƒe akaɖi enye nuvɔ̃, dadaŋkuwo kple dzi, si vu gblotoo.\nDadala kple adegbeƒola, si wɔa nu tovo vivivo la, woyɔna be fewuɖula.\nEle ŋutsu, si le eɖokui bum nunyalae la kpɔma? Mɔkpɔkpɔ le bometsila ŋu wu eyama.\nAme bubu nekafu wò, eye menye wò ŋutɔ wò nu o, ame tutɔ, eye menye wò nuyiwo o.\nAme vɔ̃ɖi buna le eƒe dada me be: Mabia eta ase o, Mawua ɖeke meli o. Eƒe tamesusu katã nye esi.\nElabena to amenuveve, si wonam la me mele egblɔm na mia dome amesiame bena, negadi nu gã wu nusi dze ame be, woadi o; ke nedi ɖokuidziɖuɖu yome boŋ, amesiame abe alesi Mawu dzidze xɔse ƒe dzidzenu nɛ ene la.\nKe esi eƒe dzi do eɖokui de dzi, eye eƒe gbɔgbɔ se ta me hede asi dada me la, wotutui tso eƒe fiaɖuƒe ƒe fiazikpui la dzi, eye woxɔ bubu le esi.\n Nɔviwo, ne vodadaa ɖe ɖi ɖe amea ɖe hã la, mi amesiwo nye gbɔgbɔmemewo la, miɖɔ nenem me sia ɖo le dɔmefafa ƒe gbɔgbɔ la me; eye na ɖokuiwò dzi kpɔm nyuie, bene woagate wò hã akpɔ o. Mitso mia nɔewo ƒe agbawo, eye ale míawu Kristo ƒe se la nu keŋ. Elabena ne amea de bu bena, yenye nane, evɔ menye naneke o la, ye ŋutɔ ɖokui blem wòle.


Yeremia 33 - Holy Bible [Ewe Bible 1913] - (Yer 33)\nEye Yehowa ƒe gbe va na Yeremya zi evelia, esime wòle gaxɔ me le dzɔlawo ƒe xɔxɔnu bena:\nAle Yehowa, amesi wɔa nu, Yehowa, amesi ɖoa tame, eye wòwɔnɛ ɖea goe, eya amesi ŋkɔ nye Yehowa la, gblɔ esi:\nYɔm, ekema matɔ na wò, eye maɖe nu gã kako, siwo mènya o la, afia wò.\nElabena ale Yehowa, Israel ƒe Mawu la, gblɔ ɖe du siawo me xɔwo kple Yuda-fiawo ƒe xɔwo, siwo wogbã ƒu anyi le kpoƒuƒuawo kple yi ta la ŋuti enye si:\nElabena wova, be woawɔ aʋa kple Kaldeatɔwo, ne woatsɔ amegbetɔ, siwo mewu le nye dɔmedzoe kple nye dziku me la ƒe kukuawo ayɔ wo me fũ, le esi meɣla nye ŋku me ɖe du sia le woƒe nu vɔ̃ɖi wɔwɔwo katã ta la ŋuti:\nKpɔ ɖa, mayɔ dɔ wo, eye mahaya wo, eye mana ŋutifafa kple nyateƒe wo fũ,\nmana Yuda kple Israel ƒe aboyomewo nagatrɔ agbɔ, eye maɖo wo te abe tsã ene,\neye maklɔ wo ŋu tso woƒe vodada, siwo katã wotsɔ wɔ nuvɔ̃ ɖe ŋunye la me, eye matsɔ woƒe vodada, siwo katã wotsɔ wɔ nuvɔ̃ ɖe ŋunye, eye wodze aglã ɖe ŋunye la, ake wo.\nEye woanye dzidzɔ ŋkɔ kafukafu kple adegbeƒoƒo nam le anyigba dzi dukɔwo katã dome, amesiwo ne wose nu nyui, siwo katã mawɔ na wo ŋkɔ la, ŋɔdzi alẽ wo, eye woadzo nyanyanya le nu nyui kple ŋutifafa, siwo katã mena wo la ŋuti.\nAle Yehowa gblɔ esi: Teƒe sia, si ŋu miele gbɔgblɔm le be, ezu aƒedo, amegbetɔwo kple lãwo megali o, Yuda-duwo kple Yerusalem-kpɔdomeewo tsi ƒuƒlu, eye amegbetɔwo kple lãwo megali o la,\nafima wòase aseyetsogbe kple dzidzɔgbe, ŋugbetɔsrɔ̃ ƒe gbe kple ŋugbetɔ ƒe gbe, amesiwo le gbɔgblɔm be: Mikafu Yehowa Zebaot, elabena Yehowa ƒe dome nyo, eye eƒe amenuveve li tegbee“ la ƒe gbe le; elabena magaɖo anyigba la te abe tsã ene, Yehowa ye gblɔe.\nAle Yehowa Zebaot gblɔ esi: Teƒe sia kple eƒe duwo katã, siwo zu aƒedo, eye amegbetɔwo kple lãwo vɔ li la, aganye lãnyiƒe na lãkplɔviwo, eye lãhawo atsyɔ ake ɖi;\neye alẽwo agato wo xlẽla ƒe asi te ayi le to dzi duwo, bali me duwo kple dzieheduwo me le Benyamin-nyigba dzi kple Yerusalem-nutowo kple Yuda-duwo me, Yehowa ye gblɔe.\nYehowa be: Kpɔ ɖa, ŋkeke li gbɔna, eye mawo nya nyui, si megblɔ ɖe Israel ƒe aƒe kple Yuda ƒe aƒe ŋu la dzi.\nLe ŋkeke mawo me le ɣemaɣi la mana atidzedze dzɔdzɔe nadze na Dawid, eye woawo nu dzɔdzɔe, si le eteƒe le anyigba dzi.\nLe ŋkeke mawo me la woaɖe Yuda, eye Yerusalem anɔ anyi bɔkɔɔ, eye ŋkɔ, si woayɔ nɛ la, anye „Yehowa míaƒe dzɔdzɔenyenye.“\nAle Yehowa gblɔ esi: Dawid ƒe amesi abɔbɔ nɔ Israel ƒe fiazikpui dzi la, mave gbeɖe o;\neye amesi asa numevɔ, atɔ dzo nuɖuvɔ, eye wòasa akpedavɔ le ŋkunye me ɣesiaɣi la, mave le nunɔla, siwo nye Lewi-viwo dome gbeɖe o.\nEye Yehowa ƒe gbe va na Yeremya bena:\nAle Yehowa gblɔ esi: Ne miate ŋu atu nye nusi mebia kple ŋkeke kple zã, ale be ŋkeke kple zã maganɔ anyi le wo ŋɔli o la,\nekema nye nusi mebia kple nye dɔla Dawid la atu, ale be via ɖeke mana esi, si anye fia ɖe eƒe fiazikpui dzi o; nenema ke nye nusi mebia kple nunɔla, siwo nye Lewi-viwo, amesiwo le subɔyem la, hã atui.\nAlesi dziƒo ŋu nuwo mele xexlẽ me o, eye ƒutake mele dzidze me o la, nenema ke madzi nye dɔla Dawid kple nye subɔla Lewi-viwo ƒe ƒome ɖe dzii.\nMèdze si nya, si gblɔm dukɔ sia le bena: „Yehowa gbe ƒome eve, si wòda“ la oa? Ale wole alɔme ɖem le nye dukɔ ŋu, eye megaɖi dukɔ le wo ŋku me o.\nAle Yehowa gblɔ esi: Ɖe nye nusi mebia kple ŋkeke kple zã meli ke, eye meɖo dziƒo kple anyigba ƒe ɖoɖowo o la,\nanye ne magbe Yakob kple nye dɔla Dawid ƒe ƒome, ale be nyemaɖe dziɖula tso eƒe ƒome aɖo Abraham, Isak kple Yakob ƒe ƒome la nu o. Elabena megale wo ɖo ge te, eye makpɔ nublanui na wo.


2 Mose 8 | Biblia Le Internet Dzi | Xexe Yeye Gɔmeɖeɖe\n2 Mose 8:1-32\nFuwɔame 2: akpɔkplɔwo (1-15)\nFuwɔame 3: muwo (16-19)\nFuwɔame 4: togbatowo (20-32)\nTogbato aɖeke menɔ Gosen-nyigba dzi o (22, 23)\n8 Eye Yehowa gblɔ na Mose be: “Yi Farao gbɔ, nàgblɔ nɛ be: ‘Ale Yehowa gblɔe nye esi: “Ðe asi le nye dukɔ la ŋu ne woayi aɖasubɔm.+ 2 Ne ègbe be yemaɖe asi le wo ŋu woadzo o la, matsɔ akpɔkplɔwo awɔ fu wò anyigba blibo la katã.+ 3 Akpɔkplɔwo ayɔ Nil-tɔsisi la me taŋtaŋ, eye woado age ɖe wò aƒe me kple wò xɔgã me, woanɔ wò aba dzi kple wò subɔviwo ƒe xɔwo me, woava ƒo ɖe wò dukɔ la me tɔwo dzi, woage ɖe wò abolokpowo me, eye woanɔ wò amɔwɔbluzewo* me.+ 4 Akpɔkplɔawo ava ƒo ɖe wò ŋutɔ kple wò dukɔ la me tɔwo kpakple wò subɔviwo katã dzi.”’” 5 Emegbe Yehowa gblɔ na Mose be: “Gblɔ na Aron be: ‘Do atikplɔ si le asiwò la ɖe tɔsisiwo, Nil-tɔʋuwo kple tsiteƒewo dzi, ne akpɔkplɔwo naxɔ Egipte-nyigba la dzi.’” 6 Ale Aron do eƒe asi ɖe Egipte tsiwo dzi, eye akpɔkplɔwo do va, eye woxɔ Egipte-nyigba la dzi keŋ. 7 Ke akunyawɔlawo tsɔ woƒe ayemeɖaŋuwo wɔ nenema ke, eye woawo hã wona akpɔkplɔwo do va Egipte-nyigba la dzi.+ 8 Eye Farao yɔ Mose kple Aron gblɔ be: “Miɖe kuku na Yehowa, ne wòaɖe akpɔkplɔawo ɖa le nye kple nye dukɔ la dome,+ elabena medi be maɖe asi le dukɔ la ŋu woayi aɖasa vɔ na Yehowa.” 9 Eye Mose gblɔ na Farao be: “Megblẽe ɖe asiwò me be nàgblɔ ɣeyiɣi si me maɖe kuku woaɖe akpɔkplɔawo ɖa le wò kple wò subɔviwo kpakple wò dukɔ la ŋu, kple wò aƒewo me la nam. Negbe Nil-tɔsisia me koe woasusɔ ɖo.” 10 Eɖo eŋu be: “Etsɔ.” Eye wògblɔ be: “Ava eme abe ale si nègblɔe ene, ne nàdze sii be ame aɖeke mede Yehowa mía Mawu la nu o.+ 11 Akpɔkplɔawo adzo le wò ŋutɔ kple wò subɔviwo kpakple wò dukɔ la ŋu, kple wò aƒewo me siaa. Negbe Nil-tɔsisia me koe woasusɔ ɖo.”+ 12 Ale Mose kple Aron dzo le Farao gbɔ, eye Mose ƒo koko na Yehowa le akpɔkplɔ siwo wòkplɔ ƒu Farao la ŋuti.+ 13 Eya ta Yehowa wɔ abe ale si Mose gblɔe ene, eye akpɔkplɔawo ku le aƒewo me, le xɔxɔnuwo kple afi sia afi. 14 Eye woli kɔ wo ɖi gleglegle, eye anyigba la dzi de asi ʋeʋẽ me kũu. 15 Ke esi Farao kpɔ be gbɔdzɔe va aƒe la, egasẽ dzi me;+ egbe toɖoɖo wo, abe ale si tututu Yehowa gblɔe ene. 16 Eye Yehowa gblɔ na Mose be: “Gblɔ na Aron be: ‘Do wò atikplɔ la ɖa, eye nàƒo ke si le anyigba dzi, eye atrɔ azu muwo* ɖe Egipte-nyigba blibo la katã dzi.’” 17 Eye wowɔe nenema. Ale Aron do eƒe asi kple eƒe atikplɔ la ɖa, eye wòƒo ke si le anyigba dzi, eye muwo va ƒo ɖe amegbetɔwo kple lãwo dzi. Eye ke siwo katã le anyigba la zu muwo le Egipte-nyigba blibo la katã dzi.+ 18 Eye akunyawɔlawo hã dze agbagba be yewoatsɔ yewoƒe ayemeɖaŋuwo ana muwo nava nenema ke,+ gake womete ŋui o. Eye muwo va ƒo ɖe amegbetɔwo kple lãwo dzi. 19 Eya ta akunyawɔlaawo gblɔ na Farao be: “Esia la Mawu ƒe asibidɛ ye!”+ Ke Farao gasẽ dzi me kokoko, eye meɖo to wo o, abe ale si tututu Yehowa gblɔe ene. 20 Eye Yehowa gblɔ na Mose be: “Fɔ ŋdi kanya nàyi aɖatɔ ɖe Farao ŋkume. Kpɔ ɖa, egbɔna tɔ la nu! Eye nàgblɔ nɛ be: ‘Ale Yehowa gblɔe nye esi: “Ðe asi le nye dukɔ la ŋu woayi aɖasubɔm. 21 Ke ne mèɖe asi le nye dukɔ la ŋu o la, madɔ togbatowo woava ƒo ɖe wò ŋutɔ, wò subɔviwo kple wò dukɔ la dzi, eye woayɔ wò aƒewo me fũu; togbatowo ayɔ Egiptetɔwo ƒe aƒewo me kple anyigba si dzi wole la dzi fũu. 22 Gbe ma gbe maɖe Gosen-nyigba si dzi nye dukɔ le la ɖe vovo. Togbato aɖeke manɔ afi ma o,+ eye esia mee nàdze sii le be, nye Yehowa mele anyigba sia dzi.+ 23 Made vovototo nye dukɔ kple wò dukɔ la dome. Etsɔe dzesi sia ava eme.”’” 24 Eye Yehowa wɔe nenema, eye togbatowo ƒe ha gã aɖe va ƒo ɖe Farao ƒe aƒe kple eƒe subɔviwo ƒe aƒewo kple Egipte-nyigba blibo la katã dzi.+ Togbatoawo gblẽ anyigba la keŋkeŋ.+ 25 Mlɔeba Farao yɔ Mose kple Aron vɛ hegblɔ na wo be: “Miyi ɖasa vɔ na mia Mawu la le anyigba la dzi.” 26 Ke Mose gblɔ be: “Mesɔ be míawɔe nenema o, elabena nu si nyɔa ŋu na Egiptetɔwo la tsɔ ge míala asa vɔ na Yehowa mía Mawu la.+ Ne míetsɔ nu si nyɔa ŋu na Egiptetɔwo sa vɔ le wo ŋkume la, ɖe womaƒu kpe mí oa? 27 Míazɔ mɔ ŋkeke etɔ̃ ayi gbedzi, eye míasa vɔ na Yehowa mía Mawu la, abe ale si tututu wòde se na mí ene.”+ 28 Farao gblɔ azɔ be: “Maɖe asi le mia ŋu miayi aɖasa vɔ na Yehowa mia Mawu la le gbedzi. Negbe ɖeko migayi didiƒe akpa o. Miɖe kuku ɖe tanye.”+ 29 Eye Mose gblɔ be: “Ne menya dzo le gbɔwò ko la, maɖe kuku na Yehowa ɖe tawò, eye togbatoawo adzo le Farao, eƒe subɔviwo kple eƒe dukɔ la dome etsɔ. Ðeko Farao megable mí* ake ahagbe asiɖeɖe le dukɔ la ŋu be woayi aɖasa vɔ na Yehowa o.”+ 30 Emegbe Mose dzo le Farao gbɔ, eye wòɖe kuku na Yehowa.+ 31 Eye Yehowa wɔ abe ale si Mose gblɔ ene, eye togbatoawo dzo le Farao, eƒe subɔviwo, kple eƒe dukɔ la dome. Ðeka pɛ hã mesusɔ o. 32 Ke Farao gasẽ dzi me kokoko, eye meɖe asi le dukɔ la ŋu woyi o.\n^ Alo, “amɔwɔblugbawo.”\n^ Wonye nudzodzoevi suesue aɖewo siwo le abe mu ene, eye wobɔ ɖe Egipte.\n^ Alo, “megatrɔ mí to eme.”